હું તમને મારી આસપાસના લોકોની થોડી વાત કરું છું, જે વાંચીને તમે ચોક્કસ કહેશો કે.. હા, અમારી આસપાસ પણ આવા જ લોકો છે. અમારી સોસાયટીમાં એક નિઃસંતાન વડીલ દંપતિ છે, જેમની પાસે પુષ્ક્ળ નવરાશ છે. વર્ષો અગાઉ પરદેશ કડિયાકામ-મજૂરી કરવા ગયેલા અને હવે ત્રણ માળનું મોટું મકાન બનાવીને પાછલી ઉંમર નિરાંતે વિતાવે છે. પરંતુ તમને લાગે છે કે માણસ સુખેથી બેસી રહે ? ન જ બેસે. અટકચાળું મન કંઈ સીધું રહે ખરું ? એ તો પાણીમાંથી પોરાં ઊભા કરે ! આ કાકા સ્વભાવે દુર્વાસાનો અવતાર છે એથી શાકવાળાથી માંડીને સોસાયટીના દરેક સભ્યોને એમણે પોતાના ક્રોધાગ્નિનો પરિચય કરાવ્યો છે. માત્ર અમારી જ નહીં, આસપાસની કોઈ પણ સોસાયટીમાં ગમે ત્યાં ખાડો ખોદાય એટલે તેઓ બે હાથ કમ્મર પર મૂકીને આખો દિવસ ત્યાં મફત સેવા આપે ! સુથારનું મન બાવળિયે ! મૂળ સ્વભાવ કંઈ થોડો બદલાય ?…. કોન્ટ્રાક્ટરોને વણમાગી સલાહ એવી રીતે આપે જાણે કે આપણને એમ લાગે કે ટ્વિન ટાવર, બુર્જ ખલિફા… વગેરે આ કાકાએ એકલા હાથે બાંધ્યા હશે ! એમની સામાન્ય મુખમુદ્રા ફાસ્ટ બોલર જેવી ઝનૂની છે. આજે એમના હાથમાં કોણ આવે છે એ જોવાનું રહે ! પોતાના ઘરમાં તેઓ ટાંકણીથી લઈને કલરકામ સુધીના બધા સાધનો રાખે છે. જેમ લોકોને સ્ટેમ્પ સંગ્રહ કરવાનો શોખ હોય છે તેમ એમને કદાચ નવાં નવાં પાના-પક્કડ સંગ્રહવાનો શોખ હશે. એમનું ચાલે તો JCB મશીન પણ ઘરમાં રાખે ! તેઓ હંમેશાં સેકન્ડહેન્ડ કાર ખરીદવાનો જ આગ્રહ રાખે છે. વૈષ્ણવો જેમ નિત્યનિયમના પાઠ કરે એમ તેઓ રોજ સવારે કારનું બૉનેટ ખોલીને કંઈક ને કંઈક કરતા હોય છે. ટૂંક સમયમાં તેઓ ભારતને કારની નવી બ્રાન્ડ આપે તો નવાઈ નહીં !